Die lewe is kosbaar … Of is dit? | Alta Cloete
← Nog wyshede oor die ouderdom	Lucas Maree: Aan almal wat reis en weggaan →	Die lewe is kosbaar … Of is dit?	23
Die mediese wetenskap maak ‘n lang lewe deesdae ‘n groot waarskynlikheid. ‘n Wonderlike voorreg – ons kan langer lewe om meer wonderlike, interessante dinge te beleef as enige geslag voor ons. Of is dit? Want die wonder van die mediese wetenskap het ‘n klein probleempie meegebring – dis nou baie moeilik om dood te gaan.
Wanneer hou die lewe op om enige bekoring in te hou? Wanneer alle waardigheid daarmee heen is? Wanneer daar geen lewenskwaliteit meer is nie? En wie kan nou eintlik bepaal wat is waardigheid presies – en wat presies behels lewenskwaliteit? Ons begin nou al (so effens!) gewoond raak aan die konsep dat pasiënte breindood verklaar word en die familie die (vreesaanjaende) besluit moet neem om die masjiene te laat afskakel of nie. (Ek vermoed dis meestal in sepies wat die persoon aanhou asemhaal en uiteindelik herstel?!) Sover ek weet (ek mag verkeerd wees) vind so-iets meestal plaas na iemand in een of ander vorm van ‘n ongeluk betrokke was – m.a.w. dis ‘n vinnige, dramatiese, traumatiese ingryping op iemand wat dikwels nog jonk, gesond en sterk is se lewe. Wat dit sekerlik nog meer tragies en nog moeiliker maak.
Maar wat van ons bejaardes? Mense wat stadig, oor jare heen, agteruitgaan. Wat stadig, oor jare heen, die een verlies na die ander moet verwerk. Ophou geld verdien, feitlik geen rol meer in die kinders se lewens nie, al minder beweeglikheid, verstand wat nie meer so vinnig soos altyd is nie (en nou praat ek nie eens oor Alzheimer’s nie), ophou motor bestuur, huis opgee, nie meer in staat om self winkel toe te gaan nie, hoor al hoe moeiliker in ‘n geselskap, vriende en familie sterf die een na die ander, kan jouself dalk nie meer versorg nie … En uiteindelik ‘n totale invalide, vir die kleinste dingetjie afhanklik van ander.
Wanneer het hierdie mens die reg om te sê: Tot sover en niks verder nie – ek WIL nie meer hier wees nie? Is daar enige meriete in genadedood? Is die mense wat dit toepas, regtig misdadigers?
Nee, ek het nie die vaagste benul van die antwoorde op hierdie vrae nie. Heel waarskynlik IS daar nie antwoorde nie.
En ja, ek voel nou ‘n bietjie beter! (Jammer as jy nie dieselfde kan sê nie – more plaas ek weer vir ons ‘n grappie of twee!!)
Etikette: Afrikaans, breindood, dood, genadedood, lewe, lewenskwaliteit	← Nog wyshede oor die ouderdom	Lucas Maree: Aan almal wat reis en weggaan →	One response to “Die lewe is kosbaar … Of is dit?”	Johanne	06/03/2011 at 08:42	So mooi en waar! Hoe bang is ons nie vir die ouderdom nie… en nog meer ‘n siekbed? Baie dankie weer